次韻雲居詮上人有感
作者：釋德洪
朝代：宋

paragraphs: 招謗坐多談，近稍遵寡語。
仰嗟濁惡世，友道終愧古。
君獨淡無營，誦經如穀布。
見人作白眼，此意吾亦與。
十年雲水間，所至每同處。
舊游雖陳迹，歷歷尚可數。
更期秋風高，結伴湘山去。
我生無寸長，百事仍莽鹵。
不知獨何修，得與君輩伍。
無乃造物者，不殺念癡魯。
雲居無所爲，粥飯聽鐘鼓。
不材獲飽暖，此德荷佛祖。
詩成自誇笑，聞者亦驚顧。
已決寡語隄，事過乃知誤。
畢卓卧甕邊，謝琨挑鄰女。
見之獨傲然，真情人不怒。
君能識此意，吾語亦可恕。